Брекзит все още може да бъде спрян , заяви Туск Доналд Туск Великобритания все още може да промени мнението си за Брекзит и да остане членка на Европейския съюз . Това заявиха председателите на Европейския съвет Доналд Туск и на Европейската комисия Жан - Клод Юнкер , цитирани от британските медии . " Ако британското правителство се придържа към решението си да напусне ЕС , това ще се случи през март догодина , освен ако няма промяна в мисленето и в сърцата на нашите британски приятели . Сърцата ни са още отворени за вас " , заяви пред Европейския парламент Туск . " Единодушна е оценката , че е постигнат достатъчен напредък в преговорите с Лондон досега . Имаме нужда от повече яснота за виждането на Великобритания за бъдещите отношения . Най - трудната работа предстои , трябва да запазим единство при всяко положение " , добави той при обобщаването на разговорите на последната за миналата година среща на държавните и правителствените ръководители от ЕС . Надявам се думите на Туск да бъдат чути в Лондон , заяви председателят на Европейската комисия Жан - Клод Юнкер . Квотите за мигранти По повод декемврийското заседание на Европейския съвет той приветства съпричастността на държавите от ЕС по въпроса с миграцията . Юнкер поздрави държавите от Вишеградската четворка за приноса им към фонда за Африка . Квотното разселване на мигранти работи - над 95 на сто от отговарящите на изискванията за преместване мигранти бяха разселени , поясни той . Юнкер изрази очакването останалите пет процента скоро да бъдат преместени . " Необходима ни е съвременна система за предоставяне на убежище , тази година трябва да бъде постигнато общото решение " , добави Юнкер . По въпроса за миграцията Туск отбеляза , че това предизвикателство няма да изчезне в следващите десетилетия и призова за единство при справянето с този въпрос . Първостепенна задача е никога повече да не допуснем повторение на кризата от 2015 г . , засега няма съгласие как да постигнем това , посочи Туск . В последвалите изказвания на политическите групи в Европарламента Европейската народна партия ( ЕНП ) определи въпроса с миграцията като хаос . Няма воля - това нанася политически щети и налива вода в мелницата на популистите , коментира ЕНП . Групата предупреди , че няма да подкрепи договорките за преходния период след напускането на Великобритания , ако не бъдат изпълнени всички необходими условия . ЕНП коментира , че в досегашните преговори единственото постижение за британската страна е да бъдат върнати сините корици на паспортите на британските граждани , макар виненият цвят на паспортите в ЕС да не е задължителен . Европейските реформатори и консерватори посочиха , че ЕС и Великобритания ще останат приятели и съюзници . Вярваме , че можем да постигнем взаимоизгодна сделка , добавиха те . Групата на АЛДЕ се пошегува , че нещо е било сложено в напитката на представителя на британската партия за независимост Найджъл Фараж при срещата му с главния преговарящ на ЕС Мишел Барние , защото след разговора Фараж подкрепи втори референдум във Великобритания . От АЛДЕ призоваха постигнатите с Лондон договорености в първата част на преговорите да залегнат бързо в документ . Групата " Европа на народите и свободата " коментира , че се търси унищожението на Великобритания . Пътят към федерализма води в задънена улица , добавиха от евроскептичната парламентарна група . / БТА